Ne bi te odbranila ni cijela Jugoslavija

Ne bi te odbranila ni cijela Jugoslavija drugi je studijski album sarajevske pop-grupe Hari Mata Hari kojeg je na LP i kaseti objavila diskografska kuća Sarajevo disk 1986. Snimljen je tokom oktobra i novembra iste godine u Studiju 26 RTV Ljubljana.

 O albumu 
Nakon debitantskog albuma koji nije izazvao veću pažnju publike, grupa Hari Mata Hari je s albumom "Ne bi te odbranila ni cijela Jugoslavija" ostvarila mnogo bolji uspjeh sa hitovima "Ne zaboravi", "Ivana" i "Ako padate, snjegovi bijeli".. Istovremeno, proglašen je i albumom godine uz ostvareni platinasti tiraž. Dobar dio zasluga za ovaj uspjeh može se pripisati dolasku u sastav novog gitariste i kompozitora Ede Mulahalilovića, koji je zajedno sa Hajrudinom Varešanovićem i autor većine pjesama. Njima su pomogli veterani sarajevske pop rok scene: Slobodan "Bodo" Kovačević, Ranko Rihtman, Milorad Lukić i Ivica Pinjuh.

Album otvara naslovna pjesma s pjevljivim refrenom pogodnim za koncertne nastupe s čvrstim rifovima na električnoj gitari. Muziku je komponirao pjevač Varešanović na tekst Mulahalilovića, koji su zajednički uradili i aranžman. Odsvirana je po uzoru na pjesmu "Born in the U.S.A." s istoimenog albuma Bruce Springsteena, koja je u to vrijeme bila svjetski hit. "Nek' Bosna zapjeva" je plesna pop-rok pjesma u kojoj se ponovo istakao gitarist ovog sastava, koji je ujedno i njen autor. "Hej, hej, djevojke" je tipična plesna pjesma iz 1980-ih za koju je muziku komponirao Varešanović na tekst sarajevske legende Ivice Pinjuha. Za njom slijedi autorsko djelo Mulahalilovića "Hajde, ustani", kojom najavljuju muzički stil koji će pratiti na svojim narednim albumima.
A-stranu zatvara veoma kvalitetna balada "Zvijezde brinu za nas dvoje" koju je Varešanović dobro otpjevao uz pratnju Gudačkog ansambla Simfonijskog orkestra RTV LJubljana. Muziku je komponirao Milorad Lukić, koji je zajedno sa Pinjuhom napisao i tekst. Počinje lirskim uvodom Adija Mulahalilovića na klaviru, a doprinos kvalitetu ove pjesme dao je Ranko Rihtman dobrim aranžmanom za klavir i gudače.

B-stranu otvara još jedna dobro izvedena balada "Ako padaju snjegovi bijeli" Slobodana Kovačevića na tekst Ivice Pinjuha, za kojom slijedi plesna pop-rok pjesma "Nova godina" Ede Mulahalilovića s pjevljivim refrenom pogodna za novogodišnje radio i televizijsko emitovanje. "Ne zaboravi" je pop-rok pjesma odsvirana u modernijem aranžmanu s istaknutim sintisajzerom Adija Mulahalilovića za koju je muziku komponirao Varešanović na tekst Ivice Pinjuha. Jedan od najboljih momenata na albumu je balada "Ivana", autorsko djelo braće Mulahalilović, koju je izvrsno otpjevao Varešanović uz prateće pjevače i gudače koji su doprinijeli kvalitetu pjesme.
Album zatvara "Eh, da si još malo ostala" s lijepim melodijskim uvodom na akustičnoj gitari Ede Mulahalilovića, koji je ujedno i njen autor. Odsvirana je u opuštenom maniru sa zanimljivim muziciranjem
Željka Zubera na bas-gitari.

Drugi album grupe Hari Mata Hari predstavlja kvalitativni svirački i kompozitorski skok u odnosu na njihovo debitantsko ostvarenje, a veliku zaslugu za to, pored Varešanovića, imaju braća Mulahalilović kao i već navedeni velikani sarajevske pop-rok scene. Na svim pjesmama posebno se svojim dobrim pjevačkim izvedbama istakao Hajrudin Varešanović.
Dizajn za omot uradio je Davor Papić, a producenti su Slobodan "Bodo" Kovačević i Mirsad Ibrić.

 Spisak pjesama  

 Članovi grupe 
 Hajrudin Varešanović – vokal 
 Izudin Kolečić – bubnjevi 
 Edo Mulahalilović – gitara 
 Željko Zuber – bas-gitara 
 Adi Mulahalilović – klavijature

 Refeence 

Kategorija:Albumi Hari Mata Harija
Kategorija:Albumi iz 1986.
Kategorija:Albumi u izdanju Sarajevo Diska